**Ilmoitus 2/2016 kirkolliskokoukselle**

**Kirkkohallitus**

Asianumero DKIR/753/02.00.02/2016

KK2016-00014

**KIRKON ELÄKERAHASTON JA KIRKON KESKUSRAHASTON**

**TALOUDELLINEN TILANNE**

Kirkkohallitus antaa kevätistuntokaudella kirkolliskokoukselle työjärjestyksen 44 §:n 1 momentin mukaisen kirjallisen ilmoituksen, jossa selostetaan Kirkon keskusrahaston taloudellista tilannetta ja todetaan kuluvan vuoden talousarvion toteutuma sekä kirkkohallituksen hyväksymät seuraavan vuoden talousarviokehykset.

Samalla ilmoituksessa annetaan määräpäivä, johon mennessä kirkolliskokousedustajat saavat lähettää suoraan kirkkohallitukselle *ehdotuksia* talousarvioon otettavista määrärahoista. Nämä ehdotukset ovat mukana normaalissa talousarvion valmisteluprosessissa ja kirkkohallitus ottaa talousarvioesityksessään kantaa kaikkiin näihin ehdotuksiin.

Edelleen on voimassa talousarvioaloitteita koskeva työjärjestyksen määräys. Kirkolliskokousedustaja voi syksyllä *virallisen talousarvioaloitteen* kautta tuoda kirkkohallitukselle tekemänsä ehdotuksen kirkolliskokouksen päätettäväksi, jos kirkkohallituksen ratkaisu ei tyydytä. Edustaja voi myös tehdä aloitteen kirkkohallituksen esitykseen sisältymättömän määrärahan ottamisesta talousarvioon tai esitykseen sisältyvän määrärahan muuttamisesta kuten ennenkin.

***Vuosi 2016***

Kirkon eläkerahasto

Kirkon eläkerahasto on eriytetty Kirkon keskusrahaston muusta toiminnasta vuoden 2016 alusta lukien. Tämä toteutui osana kirkon keskushallinnon uudistusta. Kirkon eläkerahastolla on oma Y-tunnus. Jatkossa Kirkon eläkerahastolla ja Kirkon keskusrahastolla on erilliset talousarviot ja tilinpäätökset.

Keva hoitaa kirkon eläkelain mukaisen eläketurvan täytäntöönpanon. Keva hoitaa myös aktuaaritoimen, vuosittaisen eläkevastuulaskennan sekä eläkemaksujen keräämisen. Kirkon keskusrahaston vastuulla on eläkejärjestelmän rahoittaminen sekä eläkerahaston sijoitustoiminta.

Vuosi 2016 on käynnistynyt eläkerahaston sijoitustoiminnan osalta heikohkosti, eläkerahaston tuotto 31.3.16 (YTD) oli –0,7 ja rahaston koko 1,3 mrd euroa.

Kirkon keskusrahasto

Kirkon keskusrahasto jakautuu selkeästi kahteen erilliseen osa-alueeseen alla olevan mukaisesti. Kummatkin osa-alueet rahoitetaan eri tavalla ja niitä seurataan erillään toisistaan.

|  |  |
| --- | --- |
| Kirkon yhteinen toiminta | Kirkon palvelukeskus |
| Kirkkohallitus |  |
| Hiippakunnallinen toiminta |  |
| Avustukset |  |
| Seurakuntamaksutulot | Palvelumaksutulot |

Kirkon yhteinen toiminta

Vuoden 2016 talousarviossa tilikauden alijäämä on -532 000 euroa.

Seurakuntamaksutulojen arvioitiin olevan 49,8 milj. euroa. Toteutuma on arvion mukainen.

Oletus on, että vuoden 2016 talousarvio toteutunee kirkolliskokouksen päättämällä tavalla.

***Kirkon yhteisen toiminnan kehykset vuosille 2017–2019 (Kirkkohallitus 19.4.2016)***

Kirkon yhteinen toiminta sisältää osastot Kirkkohallitus, Hiippakunnallinen toiminta, Avustukset. sekä uutena Valtion rahoitus. Vielä vuonna 2016 valtion rahoitusta seurakunnille jaettiin osastosta Avustukset. Kirjuri-jäsentietojärjestelmän kehittämiseen varattu rahoitus 2 milj. euroa sisältyi hallinto-osaston määrärahoihin. Valtion Kirkon keskusrahastolle maksama rahoitus oli toimintakatteen alapuolella.

Tämä laadintaohje koskee Kirkkohallituksen suunnitteluyksiköitä ja hiippakuntia.

Kirkon keskusrahasto rahoittaa kirkon yhteisen toiminnan osuuden laskennallisen kirkollisveron (verovuoden verotulo jaettuna kirkollisveroprosentilla) perusteella perittävällä perusmaksulla. Perusmaksutulot määräytyvät kaksi vuotta aikaisempien verotulojen mukaan (vuoden 2017 perusmaksutulot perustuvat vuoden 2015 verotuloihin). Näin ollen seurakuntien verotuloissa mahdollisesti tapahtuvat muutokset vaikuttavat automaattisesti keskusrahaston tuloihin kahden vuoden viiveellä.

Alla olevassa taulukossa on kirkolliskokouksen vahvistama toiminta- ja taloussuunnitelma vuosille 2016–2017 kuitenkin siten muutettuna, että tässä on otettu huomioon uusi osasto Valtion rahoitus.

|  |  |  |  |  |  |
| --- | --- | --- | --- | --- | --- |
| KIRKON YHTEINEN TOIMINTA 2015–2017 |  |  |  |  |  |
|  |  |  |  |  |  |
| 1.000 euroa | TP |  | TA |  | TAE |
|  | 2015 |  | 2016 |  | 2017 |
|  |  |  |  |  |  |
|  |  |  |  |  |  |
| Kirkkohallitus | 28 340 | 2,0 % | 28 912 | -7,2 % | 26 832 |
|  |  |  |  |  |  |
| Hiippakunnallinen toiminta | 12 829 | 8,3 % | 13 900 | -5,5 % | 13 140 |
|  |  |  |  |  |  |
| Avustukset | 9 681 |  | 119 246 |  | 6 674 |
| *Valtion rahoituksen jako* |  |  | *107 000* |  |  |
| *Perinteinen rakennusavustus* | *2 684* |  | *1 000* |  | *1 000* |
| *Valtion rahoituksesta jaettava avustus* |  |  | *5 000* |  |  |
| *Avustukset pl. ed.* | *6 997* |  | *6 246* |  | *5 674* |
|  |  |  |  |  |  |
| Valtion rahoitus |  |  |  |  | 0 |
| *Valtion rahoitus tulona* |  |  |  |  | *-114 000* |
| *Rahoituksen jakaminen seurakunnille* |  |  |  |  | *107 000* |
| *Valtion rahoitus kultt.hist.merkittäville kohteille* |  |  |  |  | *5 000* |
| *Kirjuri -jäsentietojärjestelmä* |  |  |  |  | *2 000* |
|  |  |  |  |  |  |
| Omakatteiset rahastot | 195 |  |  |  |  |
|  |  |  |  |  |  |
| TOIMINTAKATE | -51 045 |  | -162 058 | -71,2 % | -46 646 |
|  |  |  |  |  |  |
| Keskusrahastomaksut | 54 494 | -8,6 % | 49 800 | -0,8 % | 49 400 |
| *Perusmaksu%* | *8,20 %* |  | *7,50 %* |  | *7,50 %* |
|  |  |  |  |  |  |
| Valtion rahoitus |  |  | 114 000 |  | 0 |
|  |  |  |  |  |  |
| Sijoitus- ja rahoitustoiminta | 1 570 |  | 1 626 |  | 1 300 |
|  |  |  |  |  |  |
| VUOSIKATE | 5 019 | -32,9 % | 3 368 | 20,4 % | 4 054 |
|  |  |  |  |  |  |
| Poistot | -3 789 |  | -4 000 |  | -4 000 |
| Satunnaiset tuotot |  |  |  |  |  |
| Tilinpäätössiirrot | 78 |  | 100 |  | 100 |
|  |  |  |  |  |  |
| TILIKAUDEN YLI/ALIJÄÄMÄ | 1 308 |  | -532 |  | 154 |

Esitys yksiköiden perustoiminnan muutosprosenteiksi vuosille 2017–2019 on seuraava:

2017 0 %

2018 0 %

2019 0 %

Suunnittelun lähtökohtana ovat Kirkkohallituksen strategia vuoteen 2020 sekä täysistunnon strategisten painopisteiden perusteella asetetut tavoitteet vuodelle 2017. Vuoden 2017 suunnittelussa käytetään tuloskorttia, tavoitteiden toteutumista arvioidaan vuosikertomuksessa. Vuosien 2018–2019 osalta laaditaan suppea erillinen toimintasuunnitelma.

**Hiippakunnat**

Hiippakuntien välinen ns. rahanjakomalli otettiin käyttöön vuoden 2008 määrärahoja jaettaessa. Mallin ulkopuolelle suljettiin kiinteistökulut, koska tilaratkaisut poikkeavat olennaisesti toisistaan. Tuomiokapitulien vuokrat ja vastikkeet maksetaan todellisten kustannusten mukaisina, eikä niiden muutoksilla ole vaikutusta kehyksen muutokseen.

Rahanjakomallissa hiippakunnille varattu summa jaetaan kolmeen osaan: kiinteään osaan, muuttuvaan osaan ja erityisosaan. Erityisosaa kapitulit saavat kuurojenpappien ja vankiladiakonien menoihin sekä Turun kapituli arkkipiispan menoihin. Loput varat jaetaan siten, että kiinteä osa on 62,5 % ja muuttuvat osa 37,5 %. Kiinteä osa jaetaan tasan kapitulien kesken, ts. jokainen saa yhtä suuren summan. Muuttuva osa jaetaan ottaen huomioon kolme olennaisesti tuomiokapitulin toimintaan vaikuttavaa tekijää. Nämä tekijät painoarvoineen ovat: hiippakunnan väkiluku (50 %), seurakuntien lukumäärä (25 %) ja alueelliset tekijät (25 %). Alueellisia tekijöitä arvioitaessa otetaan huomioon pisimmät välimatkat hiippakunnassa ja etäisyys Helsingistä.

Hiippakuntien välinen rahanjakomalli on päivitetty vastaamaan tämän hetken tilannetta muuttuvien tekijöiden osalta. Alla olevassa taulukossa näkyvät laskelman tulokset. Sarakkeessa ”TA 2016” ovat vuoden 2016 talousarvion määrärahat palkkojen ja toimintamenojen osalta. Sarakkeessa ”Oikaistu 2016” näkyvät rahanjakolaskelman tulokset tilanteessa, jossa muuttuva osa on päivitetty, ja sarakkeessa ”Ero” nykyisen määrärahan ja päivitetyn laskelman välinen ero.

Kehykset vahvistettiin siten, että niiden hiippakuntien, joiden nykyinen määräraha on tarkistuslaskentaan verrattuna liian alhainen, määrärahaa lisättiin. Samoin liikaa saaneiden määrärahaa vähennettiin. Muutokset ovat varsin pienet.

Vuosien 2016, 2017 ja 2018 muutosprosentit ovat 0 %.

|  |  |  |  |
| --- | --- | --- | --- |
| PALKAT + TOIMINTA |  |  |  |
|  |  |  |  |
| 1.000 euroa | TA  2016 | OIKAISTU  2016 | ERO |
|  |  |  |  |
| TURKU | 1 505 | 1 505 | 0 |
| TAMPERE | 1 149 | 1 149 | 0 |
| OULU | 1 305 | 1 306 | 1 |
| MIKKELI | 1 151 | 1 150 | -1 |
| PORVOO | 1 088 | 1 087 | -1 |
| KUOPIO | 1 246 | 1 246 | 0 |
| LAPUA | 1 201 | 1 201 | 0 |
| HELSINKI | 1 099 | 1 099 | 0 |
| ESPOO | 971 | 972 | 1 |
| YHT. | 10 715 | 10 715 | 0 |

***Talousarvioehdotusten tekemisen määräpäivä***

Ehdotukset talousarvioon varattaviksi määrärahoiksi toimitetaan Kirkkohallitukseen pe 27.5.2015 mennessä. Tällöin ehdotuksia on mahdollista valmistella riittävästi osana normaalia talousarvion valmisteluprosessia.

Helsingissä 19 päivänä huhtikuuta 2016

Arkkipiispa Kari Mäkinen

Kirkkoneuvos Leena Rantanen